钦定古今图书集成/明伦汇编/氏族典/第152卷 > 袁袭
## 钦定古今图书集成/明伦汇编/氏族典/第152卷 > 袁袭

按《十国春秋》，吴袁袭，庐江人。太祖为庐州刺史，袭仗
策从军，料事多中。毕师铎之攻广陵也，吕用之诈为
高骈牒署太祖行军司马，征兵入援。袭说太祖曰：“高
公昏惑，用之奸邪，师铎悖逆，凶德参会，而求兵于我，
此天以淮南授明公也。”太祖遂率庐州兵赴之。会师
铎杀高骈，太祖入据扬州，而孙儒之乱复炽。太祖闭
空城，不无内怯。袭曰：“吾以新集之众守孤城，儒兵方
盛，所攻必克，正诸将持彼此，因强弱，择向背之时也。
海陵镇使高霸，骈之旧将，此必不为吾用者。”因劝太
祖以军令召霸，霸即率所部兵来。太祖欲遣其屯天
长以拒儒，袭曰：“霸常挟两端，公以疑而召之，其可复
用乎？不如杀之，以并其众。”太祖因伏甲诛霸，得其兵
数千。明年，儒攻扬州，克其外郛。太祖仓皇出走，将奔
海陵。袭曰：“海陵难守，而庐州吾旧治也，城廪完实，可
为后图。”太祖乃走庐州。久之，未知所向，问袭曰：“吾欲
卷甲倍道西取洪州，可乎？”袭曰：“锺传定江西已久，兵
强食足，势未可图。赵锽新得宣州，怙乱残暴，众心不
附。公宜卑辞厚币，说和州孙端、上元张雄，使自采石
济师侵其境，彼必来逆战。公自铜官度江会之，取锽
必矣。”太祖大悦，乃引诸将攻锽。会孙端、张雄先为锽
所败，锽将苏塘、漆朗统兵二万屯曷山，袭曰：“公领兵
急趋曷山，坚壁自守，彼求战不得，谓我实怯，因其怠
而乘之，可破也。”太祖用其言，塘等大败，遂禽锽入宣
州。已而朱全忠与锽有旧，遣使来求锽。太祖谋于袭，
袭曰：“不如斩首遗之，以杜后患。”锽由是被杀。未几，袭
卒，太祖哭之曰：“天不欲成吾大功邪，何为折吾股肱
也！吾好宽，而袭每劝吾以杀，此其所以不寿与！”